Chirwere Chinokonzera Kugwinhwa Kwenhengo Dzemuviri Chocherechedzwa
Sangano iri rinoti vanhu vanosvika mazana manomwe ezviuru vane chirwere chepfari
Zuva rekushambadza ruzivo pamusoro pechirwere chinokonzera kugwinha kwenhengo dzemuviri ratanga neMuvhuro. Hurongwa uhu huri kutungamirwa ne Epilepsy Support Foundation, ichibatsirwa nebazi rezvehutano. Chinangwa chehurongwa uhu ndechekuti masangano anoshanda nevanhu vane chirwere ichi, vadzidzise veruzhinji nezvechirwere ichi. Vachitaura nezvehurongwa hwavo, mutungamiri we Epilespy Support Foundation, VaJacob Muguu, vanoti vanhu vazhinji vanochengeta vanhu vane chirwere ichi mudzimba dzavo, vasingazive kuti chirwere chepfari, kana kuti tsviyo, chinogona kurapwa chichibva chapera. VaMuguu vanoti vanhu vazhinji vanonyara kubudisa hama dzavo pachena dzine chirwere ichi, nekuda kwekuti vanhu vane chirwere ichi, vanotarisirwa pasi, izvo zvavakuonekwa sekutsvinya, kutaura mashoko ekuti tsviyo, kana kuti pfari. Zvinonzi kana munhu aine chirwere chekugwinhwa kwemhengo dzemuviri, pfungwa dzake dzinombotadza kushanda zvakanaka, uye kana izvi zvaitika, ndipo paanotanga kuita zvekugwinha gwinha muviri wake wese, izvo zvinozokonzera kuti atsenge rurimi rwake. Munhu uyu akashaya anomubatsira, anogona kukuvara zvakaipisisa. Vachitsanangura nezvechirwere ichi, VaMuguu vatiwo vana vazhinji vanoberekwa vaine chirwere ichi, vanokwanisa kurapwa vachiri vadiki diki, vachibva vaita zvakanaka. Svondo rino, sangano raVa Muguu richafamba muzvipatara zvemunyika yose zvidiki nezvikuru, richipa vanhu ruzivo rwechirwere ichi, uye kukurudzira vanhu kuti vaendese vanhu vose vane chirwere ichi, kuzvipatara kuitira kuti varapwe. VaMuguu vatiwo sangano ravo richange riri kuMarondera Agricultural Show, svondo rino uko vachange vachiratidzira voruzhinji mabasa avanoita. VaMuguu vatiwo vanga vaine chido chekuti varatidzire muHarare, asi vati vakanonoka kuzivisa mapurisa nezvenyaya iyi, sezvinodiwa nemutemo wePublic Order and Security Act, kana kuti POSA. VaMuguu vati havana kuda kuita zvenharo nemapurisa kuti vaenderera mberi nehurongwa hwavo, sezvo vachityira nhengo dzavo, idzo vati dzine hutano husina kunyatsomira zvakanaka. Sangano reNational Epilepsy Support Foundation, ndiro riri kutungamira hurongwa uhu gore rino, uye richitsigirwa nemamwe masangano akaita se Saint Giles Rehabilitation Center, National Association for the Rehabiliation of the Handicapped, pamwe nebazi rezvehutano. Dingindira rezvirongwa zvegore rino ndere kuti "Epilepsy Is Treatable" kana kuti “chirwere chekugwinha kwenhengo dzemiviri chinorapika” Sangano re Epilepsy Support Foundation rinoti muZimbabwe mune vanhu vanodarika mazana manomwe ezviuru vane chirwere ichi. Dzimwe Nhau Kubva kuStudio7...